TERVEZET!

Érd Megyei Jogú Város Önkormányzat Közgyűlésének .../.... (...) önkormányzati rendelete
az Érdi Városfejlesztési és Szolgáltató Korlátolt Felelősségű Társaság – mint 100%-os önkormányzati tulajdonban lévő gazdasági társaság – által ellátott feladatok Érdi Közterület-fenntartó Intézmény, mint önkormányzati költségvetési szerv általi átvételéről és a gazdasági társaság megszüntetéséről, valamint az ezzel kapcsolatos eljárási kérdések rendezéséről
Érd Megyei Jogú Város Önkormányzat Közgyűlése az államháztartásról szóló 2011. évi CXCV. törvény 109. § (6a) bekezdésében kapott felhatalmazás alapján, az államháztartásról szóló 2011. évi CXCV. törvény 11/A. § (2) bekezdésében meghatározott feladatkörében eljárva a következőket rendeli el:
1. §
(1) Az államháztartásról szóló 2011. évi CXCV. törvény (a továbbiakban: Áht.) 11/A–F. §-ában foglaltak alapján az Érdi Városfejlesztési és Szolgáltató Korlátolt Felelősségű Társaság (székhelye: 2030 Érd, Alispán utca 2.; cégjegyzékszáma: 13-09-126135; adószáma: 14631443-2-13; főtevékenysége: vagyonkezelés) által ellátott valamennyi feladatot az Érdi Közterület-fenntartó Intézmény (székhelye: 2030 Érd, Fehérvári út 69/b.; törzskönyvi azonosító szám (PIR): 566973; adószáma: 15566977-2-13; képviselője: Somogyi Tamás intézményvezető), mint átvevő költségvetési szerv részére kell átadni.
(2) Az (1) bekezdés szerinti feladatok átadásának és az Érdi Városfejlesztési és Szolgáltató Korlátolt Felelősségű Társaság megszűnésének időpontja 2023. június 30.
(3) Az Áht. 11/A. § (3) bekezdés d) pontja szerinti felelősként (átvételi felelős) az Érdi Közterület-fenntartó Intézmény vezetője jár el.
(4) Érd Megyei Jogú Város Önkormányzatát az Áht. 11/C. § (2) bekezdése szerinti esetben a polgármester képviseli.
(5) A feladatok átvételének időpontja: 2023. június 30.
2. §
Ez a rendelet kihirdetését követő napon lép hatályba.

3. §
Hatályát veszti az Érdi Városfejlesztési és Szolgáltató Korlátolt Felelősségű Társaság – mint 100%-os önkormányzati tulajdonban lévő gazdasági társaság – által ellátott feladatok Érd Aréna Sportlétesítmény-üzemeltető Intézmény általi átvételéről és a társaság megszüntetéséről, valamint az ezzel kapcsolatos eljárási kérdések rendezéséről szóló 38/2022. (XII. 14.) önkormányzati rendelet.













Általános indokolás

Érd Megyei Jogú Város Közgyűlése 2022. december 13-ai ülésén arról döntött, hogy az Érdi Városfejlesztési és Szolgáltató Korlátolt Felelősségű Társaság feladatainak átvételére Érd Aréna Sportlétesítmény-üzemeltető Intézmény elnevezéssel, 2023. március 1. napjával új költségvetési szervet alapít, melynek alaptevékenysége az Érd Aréna kezelésével, fenntartásával, üzemeltetésével és hasznosításával kapcsolatos valamennyi pénzügyi és szervezési feladat ellátása.
Az igazgatási feladatok ésszerű ellátása, az azokkal kapcsolatos költségek csökkentésének érdekében az új intézmény létrehozása nem hozná meg a kívánt eredményt, mert a vezetők száma az új intézmény létrehozása esetén nem csökkenne, és nem eredményezne a város számára költségcsökkenést. Ennek megfelelően az Érdi Városfejlesztési és Szolgáltató Korlátolt Felelősségű Társaság feladatait teljes egészében az Érdi Közterület-fenntartó Intézmény veszi át.

Részletes indokolás

Az 1. §-hoz

Ez a szakasz az államháztartásról szóló 2011. évi CLXXXIX. törvény 11/A. § (3) bekezdése szerinti következő tartalmi elemeket rögzíti:

a) a társaságot cégneve, székhelye, cégjegyzékszáma, főtevékenysége, adószáma feltüntetésével;
b) azt a költségvetési szervet, amely a feladatot alaptevékenységként a továbbiakban ellátja;
c) azt a személyt, aki az Áht. 11/C. § (2) bekezdése szerinti esetben az államot, illetve az önkormányzatot képviseli;
d) azt a személyt, aki a szervezeti átalakítással, az átadás-átvétellel összefüggő feladatok végrehajtásáért felelős (a továbbiakban: átvételi felelős), vagy állami feladat átvétele esetén az átvételi felelős kijelölésére jogosult minisztert,

e) a feladat átvételének időpontját.

A 2. §-hoz

Hatályba léptető rendelkezést tartalmaz.

A 3. §-hoz

[bookmark: _GoBack]Hatályon kívül helyező rendelkezést tartalmaz.

